200036536-00 | Siedle ELECTRONIC KEY LEESMODULE | Rexel | Elektrotechnische groothandel
Product type: ELM 611-01 GM
Lev. nr.: 200036536-00
EAN nr: 4015739365364 Samewerkingsooreenkoms tussen SAPD en AfriForum werp reeds vrugte af - AfriForum
Samewerkingsooreenkoms tussen SAPD en AfriForum werp reeds vrugte af
deur Jhua-nine Wyrley-Birch | Feb 3, 2017
Slegs twee weke nadat AfriForum en die Suid-Afrikaanse Polisiediens (SAPD) ŉ geskiedkundige samewerkingsooreenkoms onderteken het, is twee suksesvolle arrestasies gister deur AfriForum-buurtwagte en plaaslike polisie gedoen.
Dié twee voorvalle het onderskeidelik in Kempton Park en Vanderbijlpark plaasgevind.
Die AfriForum-buurtwag in Vanderbijlpark het Donderdag in samewerking met die Barrage- polisiestasie en ŉ plaaslike sekuriteitsmaatskappy ŉ moordverdagte gearresteer wat vermoedelik verantwoordelik was vir die dood van een van sy vriende.
Dít volg nadat Corné Cronje, voorsitter van die AfriForum-buurtwag in Vanderbijlpark, deur ŉ klaagster van die moord in kennis gestel is. Die inligting is dadelik met die plaaslike polisie opgevolg en ŉ blitspatrollie is in samewerking met die AfriForum-buurtwag ontbied om die inligting op te volg.
Die verdagte is omstreeks 05:30 naby ŉ plaaslike kinderspeelterrein vasgetrek.
Luidens mediaberigte het die verdagte sy vriend op 31 Januarie met ŉ mes doodgesteek nadat ŉ argument tussen die twee ontstaan het. Die verdagte het na bewering met die lyk in sy motor rondgery, waarna hy dit in ŉ vlak graf in Vaalpark begrawe het. Beide die verdagte en slagoffer was klaarblyklik uit op borg.
Die AfriForum-buurtwag in Kempton Park het ook gisteraand ŉ gekaapte voertuig tot in Tembisa agternagesit en daar opgespoor.
Volgens Wico Swanepoel, AfriForum se provinsiale koördineerder vir Gauteng, het die buurtwag ŉ oproep ontvang dat ŉ motorvoertuig in Bamboostraat gekaap is.
Die voertuig het in die rigting van Tembisa beweeg en kon deurentyd gevolg word deur middel van die sein van ŉ selfoon in die voertuig. Die polisie in Kempton Park het die buurtwag aanvanklik gehelp waarna die polisie in Tembisa en die Ekurhuleni-metropolisie (EMPD) ontbied is om die buurtwag verder by te staan tot waar die gekaapte voertuig gevind is.
Volgens Swanepoel het proaktiewe optrede tot die suksesvolle arrestasies gelei. “Dit is reeds duidelik dat samewerking met die polisie vrugte begin afwerp. Dit wys dat ŉ daadwerklike verskil gemaak kan word deur aktief betrokke te raak by gemeenskapsveiligheid,” meen hy.
“Ons wil almal bedank wat bygedra het tot die suksesvolle arrestasies.”
Jan Vermaak, voorsitter van die AfriForum-buurtwag in Kempton Park, het aan Forum Nuus gesê dat hy ook baie trots is op wat die buurtwag vermag het, asook die wyse waarop die SAPD en EMPD die buurtwagte bygestaan het.
Hy meen samewerking met die polisie en ander rolspelers in gemeenskapsveiligheid kan net verdere suksesse oplewer.